Oficiālais Vēstnesis L 272 , 10/10/2002 Lpp. 0007 - 0008



Komisijas Regula (EK) Nr. 1791/2002 (2002. gada 9. oktobris), ar ko apstiprina Marokā pirms importēšanas Eiropas Kopienā veicamas darbības, lai pārbaudītu atbilstību attiecībā uz tirdzniecības standartiem, kurus piemēro svaigiem augļiem un dārzeņiem EIROPAS KOPIENU KOMISIJA, ņemot vērā Eiropas Kopienas dibināšanas līgumu, ņemot vērā Padomes 1996. gada 28. oktobra Regulu (EK) Nr. 2200/96 par augļu un dārzeņu tirgus kopīgo organizāciju [1], kurā jaunākie grozījumi izdarīti ar Regulu (EK) Nr. 545/2002 [2], un jo īpaši tās 10. pantu, tā kā: (1) Komisijas 2001. gada 12. jūnija Regula (EK) Nr. 1148/2001 par atbilstības pārbaudēm attiecībā uz tirdzniecības standartiem, ko piemēro svaigiem augļiem un dārzeņiem [3], kurā grozījumi izdarīti ar Regulu (EK) Nr. 2379/2001 [4], paredz, ka Komisija pēc atsevišķu ārpuskopienas valstu pieprasījuma var apstiprināt šo valstu veiktās pārbaudes darbības pirms importēšanas Kopienā saskaņā ar Regulas (EK) Nr. 1148/2001 7. pantā noteiktajiem nosacījumiem. (2) 2001. gada 2. augustā Marokas varasiestādes nosūtīja Komisijai lūgumu apstiprināt pārbaudes darbības, ko veic Établissement autonome de contrôle et de coordination des exportations (EACCE), kura darbojas Lauksaimniecības, lauku attīstības, ūdenssaimniecības un mežu ministrijas pārziņā. Tajā norādīts, ka EACCE ir vajadzīgais personāls, aprīkojums un iekārtas, lai veiktu pārbaudes, ka tā izmanto metodes, kas ir līdzvērtīgas Regulas (EK) Nr. 1148/2001 9. pantā minētajām metodēm, un ka no Marokas uz Kopienu eksportētie svaigie augļi un dārzeņi atbilst Kopienas tirdzniecības standartiem. (3) Dalībvalstu Komisijai atsūtītā informācija liecina, ka no 1997. līdz 2000. gadam, importējot svaigus augļus un dārzeņus no Marokas, samērā reti novērota neatbilstība tirdzniecības standartiem. (4) Marokas kontroles iestādes pārstāvji vairākus gadus regulāri piedalījušies dažādos semināros un apmācībās, ko organizējušas dažādas dalībvalstis. Viņi piedalījušies arī īpaši organizētās starptautiskās apspriedēs par tirdzniecības standartu saskaņošanu augļiem un dārzeņiem, piemēram, Apvienoto Nāciju Organizācijas Eiropas Ekonomikas Komisijas (ANO/EEK) darba grupā ātri bojājošos produktu standartizācijai un kvalitātes uzlabošanai. (5) Pamatojoties uz iegūto informāciju, jāuzskata, ka atbilstība tirdzniecības standartiem ir apmierinoša, Regulas (EK) Nr. 1148/2001 7. pantā minētais apstiprinājums jāpiešķir, un Marokā jāieceļ oficiālais kontroles dienests un kontroles iestāde. (6) Šajā regulā paredzētie pasākumi ir saskaņā ar Svaigu augļu un dārzeņu pārvaldības komitejas atzinumu, IR PIEŅĒMUSI ŠO REGULU. 1. pants Saskaņā ar Regulas (EK) Nr. 1148/2001 7. panta 1. punktu tiek apstiprinātas atbilstības pārbaudes, ko veic Maroka attiecībā uz tirdzniecības standartiem, kurus piemēro svaigiem augļiem un dārzeņiem no Marokas. 2. pants Sīkākas ziņas par oficiālo kontroles dienestu Marokā, kura uzraudzībā tiek veiktas pārbaudes darbības, un kontroles iestādi, kas atbildīga par šo pārbaužu veikšanu, kā noteikts Regulas (EK) Nr. 1148/2001 7. panta 2. punktā, ir minētas šīs regulas pielikumā. 3. pants Šī regula stājas spēkā divdesmitajā dienā pēc publicēšanas Eiropas Kopienu Oficiālajā Vēstnesī. Tā stājas spēkā dienā, kad Eiropas Kopienu Oficiālā Vēstneša C sērijā publicē Regulas (EK) Nr. 1148/2001 7. panta 8. punktā minēto paziņojumu par administratīvās sadarbības izveidi starp Eiropas Kopienu un Maroku. Šī regula uzliek saistības kopumā un ir tieši piemērojama visās dalībvalstīs. Briselē, 2002. gada 9. oktobrī Komisijas vārdā — Komisijas loceklis Franz Fischler [1] OV L 297, 21.11.1996., 1. lpp. [2] OV L 84, 28.3.2002., 1. lpp. [3] OV L 156, 13.6.2001., 9. lpp. [4] OV L 321, 6.12.2001., 15. lpp. -------------------------------------------------- PIELIKUMS Regulas (EK) Nr. 1148/2001 7. panta 2. punktā minētais oficiālais kontroles dienests: Lauksaimniecības, lauku attīstības, ūdenssaimniecības un mežu ministrija Quartier Administratif Place Abdallah Chefchouani BP 607 Rabat Morocco tālr. (212-37) 76 36 57/76 05 29 fakss (212-37) 76 33 78 e-pasts: webmaster@madprm.gov.ma Kontroles iestāde atbilstoši Regulas (EK) Nr. 1148/2001 7. panta 2. punktam: Établissement Autonome de Contrôle et de Coordination des Exportations (EACCE) Angle Boulevard Mohamed Smiha et Rue Moulay Mohamed El Baamrani Casablanca Morocco tālr. (212-22) 30 51 04/30 51 73/30 50 91/30 51 95 fakss (212-22) 30 51 68 e-pasts: eacce@eacce.org.ma --------------------------------------------------